gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu fr gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : ઓમકારનાથ (સર્જિકલ સ્ટ્રાઇક - ૨)
1  |  2  |  3  |
દેશના આમઆદમીની જેમ રિટાયર્ડ કર્નલ ઓમકારનાથ પણ સરકારે પાકિસ્તાની કલાકારો પર મૂકેલા બૅનથી ઝગમગી ઊઠ્યા. ખરેખર તો આ કદમ વરસો અગાઉથી ઉઠાવવા જેવું હતું.
પાકિસ્તાન પોતે તો પાતાળમાં પડ્યું છે ને ભારતની પ્રગતિ સાંખી નથી શકતું. પાછું સીધા યુદ્ધમાં ભારતને જીતાય એમ નથી એટલે પોતે પોષેલા આતંકવાદીઓ પાસે છાશવારે હુમલો કરાવતું રહે છે...
આજ સુધી પાકિસ્તાનના કોઈ સરમુખત્યારે કે જનમતની સરકારે સુધ્ધાં ભારતના સર્વોચ્ચ કલાકાર એવા લતાજીને નિમંત્રણ નથી પાઠવ્યું, પણ આપણે સાંસ્કૃતિક આદાનપ્રદાનના નામે તેમના ગુલામ અલીથી માંડી ફવાદ ખાન સુધીનાને આવકારવા હરખપદૂડા થઈ જઈએ છીએ. આપણે ત્યાંથી તેમણે રળેલું ધન છેવટે તો પાકિસ્તાનમાં ઠલવાય છે અને શક્યતા તો એવી પણ છે કે એમાંનો કેટલોક હિસ્સો ખંડણીમાં પણ જતો હોઈ શકે. બીજા શબ્દોમાં, આતંકવાદના ફન્ડમાં. બોલો, આ સંભાવના ખોટી હોય તો પણ શક્યતાને હકીકતમાં બદલાવા જેવી ધરી આપણે રચવી જ શું કામ જોઈએ?
કલાના નામે કલાકારોને લાભ આપીને આપણે આપણા દુશ્મનને જ તગડો કરી રહ્યા છીએ એ સમજવા જેટલું શાણપણ હોવા છતાં ખાસ તો બૉલીવુડમાં પાકિસ્તાનના કલાકારોને વારંવાર તક અપાતી હોય છે, શું કામ?
‘કલાને સરહદ નડતી નથી માટે’, ‘કલાકારની કલાને બિરદાવવા માટે’નો જવાબ નર્યો‍ દંભ છે. ફિલ્મમેકિંગ આજે બિઝનેસ છે અને પાછો આ બિઝનેસ ગ્લોબલ છે. અખાતી દેશોમાં પોતાની ફિલ્મને આ કલાકારોના માર્કેટનો લાભ મળી શકે એ જ એકમાત્ર ગણતરી આમાં ભાગ ભજવતી હોય છે.
વેલ, બૉલીવુડની ફિલ્મ અઢળક નાણાં રળે એની સામે કોઈને વાંધો નથી, પણ દેશની સુરક્ષા ખાતર થોડોક નફો ઓછો રળવા જેટલી દિલેરી પણ દાખવી ન શકીએ એટલા કંગાળ છીએ આપણે?
તીર જેવું ત્યાં ચૂભે કે ભારત પર ટેરર અટૅક થાય ત્યારે આતંકવાદી કૃત્યને વખોડવા જેટલી નૈતિકતા પણ આ કલાકારો દાખવતા નથી. ત્યારે તેમને એવી પણ ફિકર રહેતી નથી કે ભારતમાં ફરી આપણને કામ મળશે કે નહીં! તેમની વતનપરસ્તી પરથી તો આપણે કંઈક શીખીએ. ક્યાં સુધી માનવઅધિકારના નામે, કલાના નામે પારકાને ફુલાવીને આપણા જવાનોને શહીદ કરતા રહીશું?
ઓમકારનાથ-તાનિયા વચ્ચે ઘણી વાર આ મતલબની ચર્ચા થતી. વાતોમાં બે-ત્રણ વાર મયૂરીમૅમને સાંભરીને તેમને ગળગળા થતા જોયા હતા. ખરેખર તો તાનિયા સમજતી કે ઓમકારનાથ અંગતપણે સાવ એકાકી છે. પત્નીની વાતો ઉખેળી તેમને શીદ દદર્‍ની ચુભન આપવી? એટલે મિલિટરીના અવનવા કિસ્સા સંભળાવવાની ફરમાઇશ મૂકતી, કારગિલ વૉરની દિલધડક દાસ્તાન વારંવાર દોહરાવતી. ઓમકારનાથને પણ લુત્ફ મળતો અને પછી વર્તમાન સ્થિતિ સાથેની સરખામણી બોલનાર-સાંભળનાર બેઉને નિરાશ કરી જતી.
‘આપણે રાજકારણમાં ન પડીએ તો પણ પાછલા દાયકામાં આપણો પ્રતિસાદ સાવ નપુંસક જેવો રહ્યો. મુંબઈનો ટેરર અટૅક હોય કે સરહદના સૈનિકનું માથું કાપી લઈ જવાની ધૃષ્ટતા... પાકિસ્તાનની સીધી સંડોવણીના પુરાવા છતાં આપણે શું કર્યું?’
‘સરકાર કરવા ઇચ્છે તો પણ આપણા કહેવાતા બુદ્ધિજીવીઓ કરવા ક્યાં દે એમ છે?’ તાનિયાને આ જમાત પર વધુ રોષ હતો, ‘ફટાફટ મીડિયામાં, ટ્્વિટર પર નિવેદનો આપવા મંડી જશે. કોઈ અણુયુદ્ધનો ભય દર્શાવશે, કોઈ અહિંસાનો ધર્મ યાદ અપાવશે... સરવાળે નિર્માલ્ય ખામોશી.’
‘ત્રણ વરસ અગાઉ પૂર્ણ બહુમતી સાથે લોખંડી પુરુષ જેવા મનોહરભાઈ દોશીએ વડા પ્રધાનપદના શપથ ગ્રહણ કર્યા ત્યારે મને બહુ આશા હતી કે આપણા આ ગુજ્જુભાઈ દુશ્મન દેશને ગાંઠવા નહીં દે, પરંતુ...’
ખાસ તો પઠાનકોટના મિલિટરી બેઝ પર પાકિસ્તાનના આતંકવાદી હુમલા બાદ પણ કડક શબ્દોની લુખ્ખી ચેતવણી સિવાય કંઈ ન થતાં નિરાશા વ્યાપી હતી. આપણને ઍક્શનપૅક્ડ જવાબ આપવામાં શું નડે છે એ રિટાયર્ડ કર્નલને નહોતું સમજાતું. આખરે સૈન્યની લાયકાત વિશે તેમને તો બેમત હોય જ નહીંને!
પણ ગયા મહિનાના ઉડીના અટૅકે દૃશ્ય પલટી નાખ્યું જાણે. ભારતની કાશ્મીર સરહદે પાકિસ્તાની આતંકવાદીઓએ અણધાર્યો હુમલો કરીને સેનાના ૧૯ જવાનોને વીંધી નાખ્યા. એનો ઉગ્ર પ્રત્યાઘાત દેશભરમાં ઊઠ્યો. સોશ્યલ મીડિયા પર જુવાનિયાઓએ પાકિસ્તાન સાથે વૉરની ડિમાન્ડ મૂકી.
‘આ વખતે આપણા શહીદોની કુરબાની એળે નહીં જાય.’ વડા પ્રધાનના સધિયારાએ મીડિયામાં ગાજતા બુદ્ધિજીવીઓના પેટમાં તેલ રેડાયું. શહીદોને શ્રદ્ધાંજલિ દઈને તેમણે એ જ રેકૉર્ડ વગાડવી શરૂ કરી : આતંકવાદીઓ ખરેખર તો ગુમરાહ થયેલા નાદાન જુવાનો છે... દર વખતે પાકિસ્તાનને ભાંડવામાં શું સમજદારી છે? ખરેખર તો આપણે આપણી ચોકી સુધારવા પર ધ્યાન આપવું જોઈએ...
‘હૅટ્સ ઑફ!’ તાનિયા અકળાતી, ‘મારું ચાલે તો આ તમામ કહેવાતા બુદ્ધિજીવીઓને દેશનિકાલ દઈ દઉં... જાઓ, જઈને રહો પાકિસ્તાનમાં એટલે ખબર પડે.’
‘આટલા ભયાનક હત્યાકાંડ છતાં રાજકારણીઓ કશું કરવા માગતા ન હોય તો બેટર છે કે આર્મીએ બળવો કરીને ધુરા સંભાળી લેવી જોઈએ,’ ઓમકારનાથ ગંભીરપણે માનતા થયેલા, ‘બાકી નારા-નિવેદનોથી કંઈ થવાનું નથી.’
પણ જેની કલ્પના નહોતી એવું વડા પ્રધાને કરી દેખાડ્યું.
ટેરર અટૅકના દસમા દહાડે, રાધર દસમી રાત્રે ભારતના સાત જવાનો પ્રથમ વાર LOC ક્રૉસ કરીને પાકિસ્તાનના કબજાના કાશ્મીરમાં ઘૂસ્યા અને ગણતરીના કલાકોમાં ૩૮ જેટલા આતંકવાદીઓ અને તેમની ચોકીઓને ધ્વંસ કરીને હેમખેમ પરત આવી પણ ગયા!
આર્મીની સર્જિકલ સ્ટ્રાઇકને એકઅવાજે વધાવવામાં આવી, બુદ્ધિજીવીઓને કળ વળી નહીં એટલે તેમનાથી સૈન્યને અભિનંદવાથી વિશેષ પ્રત્યાઘાત પણ તત્કાળ અપાયો નહીં!
પાકિસ્તાન પોતે ઘા ખાઈ ગયું. ભારતના ઑપરેશનનો નનૈયો ભણીને હુમલાના પુરાવા માગ્યા. સાથે શેખી પણ મારી કે ભારત અમારા ધૈર્યની કસોટી ન કરે!
‘આટલું થયા પછી આપોઆપ અચ્છે દિનની સ્મેલ આવે છે...’ ઓમકારનાથે કહેલું, ‘જોકે હવે આ કન્ટિન્યુ રહેવું જોઈએ. સરકારે બીજી દિશામાં પણ પગલાં લેવાં જોઈએ.’
એ લાગણીનો પડઘો જાણે આજે પડ્યો.
સરકારે પાકિસ્તાની કલાકારો પર બૅન મૂકીને ઘણીબધી શક્યતાઓની ધોરી નસ જ કાપી નાખી! એટલું જ નહીં, તમામના વીઝા તત્કાળ અસરથી રદ કરતાં તેમણે રાતોરાત ઉચાળા ભરવા પડ્યા. એમાં પેલો ફવાદ વતનની ધરતી પર ઊતરતાં જ ફાટ્યો : બૉલીવુડ કોના બાપનું છે!
લો, કર લો બાત. ક્યાં ગયા તેને હારતોરા પહેરાવનારા?
આ બધાની જાણ અમને ભલે અખબાર વાંચીને થઈ, ન્યુઝ-ચૅનલો પર તો ગઈ સાંજથી આ વિષય પર ચર્ચા ચાલતી હશે...
ઓમકારનાથની જેમ તાનિયાને પણ ટીવી પર ન્યુઝ જોવાની આદત નહોતી, સિવાય કે જેન્યુઇનલી કન્સન્ડર્‍ મૅટર હોય.
‘ચાલ તાનિયા, ટીવી ચાલુ કર. જોઈએ તો ખરા, આપણા ‘બુદ્ધિજીવી’ઓને આનું કેટલુંક ખોટું લાગ્યું!’
‘આ તો સરમુખત્યારશાહી છે.’
એક સમયના જાણીતા નિર્માતા-દિગ્દર્શક અને માનવધર્મની ફિલોસૉફીની ઉચ્ચ સ્તરની વાતોથી પોતાના બુદ્ધિધનનું પ્રદર્શન કરતા મહાદેવ ભટ્ટે આદતવશ શર્ટની અંદર હાથ નાખીને બગલ ખંજવાળી, ચહેરો વંકાવ્યો, ‘ઇઝ ઇટ વૉર? વિરોધ આતંકવાદનો હોય, કલાકારોનો વિરોધ? હિસ્ટરીમાં આવું ક્યાંય સાંભળ્યું નથી.’
પોતે જ જાણે ઇતિહાસ લખ્યો હોય એવી ખાતરીથી પાંસઠના થયેલા જનાબ બોલી રહ્યા છે, ‘કલાકારો ટેરરિસ્ટ નથી, પાકિસ્તાનીઓ ટેરરિસ્ટ નથી. શું તેમની પાસે વૅલિડ વીઝા નહોતા? કામ કરવાની પરમિશન નહોતી? આ પગલું વડા પ્રધાનનું કટ્ટરવાદી હિન્દુ માનસ દર્શાવે છે. દરેક મુસ્લિમ તેમને આતંકવાદી લાગે છે...’
બાપ રે. તાનિયાએ ચૅનલ સર્ફ કરી તો પત્રકાર બિજલી દત્તા જોરશોરથી ન્યુઝરૂમ ગજવતી જણાઈ...
‘કલાકારોને તગેડીને આપણે શું સાબિત કરવા માગીએ છીએ? આ જ છે આપણી ભારતીય સંસ્કૃતિ?’
સંસ્કૃતિની દુહાઈ દેતી પાંત્રીસેક વરસની બિજલી પોતે જોકે પરણી નથી. ચૅનલ-હેડ વિક્રાંત ખન્ના જોડે લિવ-ઇનથી રહે છે.
‘હું પૂછું છું, કલાકારો વિરુદ્ધ કયા પુરાવા હતા સરકાર પાસે કે તેમને આમ હાંકી કઢાયા?’
જાણે પોતાને દેશનિકાલ મળ્યો હોય એવા આવેશમાં પૂછતી બિજલી ઉડીના હત્યાકાંડ વખતે ટીવીના પડદેથી ગાયબ થઈ ગયેલી. કદાચ આમાં પણ પાકિસ્તાનને બદનામ કરવાની સાઝિશ નથીને એનું ઇન્વેસ્ટિગેશન કરવા ગઈ હોય ને સત્ય જાણીને ભોંઠા ઠરવાનું બન્યું હોય તો મોં દેખાડાય પણ કેમ!
‘અને પુરાવાની જ વાત નીકળી છે તો મારે ફરી યાદ અપાવવું છે કે પાકિસ્તાનની વારંવારની માગણી છતાં ભારત સરકાર, દેશની આર્મી સર્જિકલ સ્ટ્રાઇકનું સબૂત કેમ નથી આપી રહી?’
ઓમકારનાથ ખળભળી ઊઠ્યા. રાજકારણીઓ તેમના સ્વાર્થે‍ આવાં નિવેદનો કરે એ તો સમજાય, પણ સિનિયર પત્રકાર તરીકે બિજલીને તો જાણ હોવી ઘટે કે મિલિટરીના ખુફિયા ઑપરેશનની માહિતી ગોપનીય રાખવાનો દુનિયાભરમાં રિવાજ છે. આવા લોકોને એકસાથે ૩૮ આતંકવાદી મર્યા એની ચચરાટી છે કે પછી આર્મીની સિદ્ધિમાં શંકા? જસ્ટ બિકૉઝ ઑફ TRP, જસ્ટ બિકૉઝ ઑફ મની ચૅનલ આવું ન્યુસન્સ બ્રૉડકાસ્ટ કરે. આમાં પત્રકારત્વ ક્યાં? સિદ્ધાંત ક્યાં?
ઓમકારનાથને અપસેટ થતા ભાળીને તાનિયાએ વળી ચૅનલ બદલી તો બૉલીવુડનો ટોચનો પ્રોડ્યુટર-ડિરેક્ટર કિરણ મહેરા ઝબૂક્યો.
‘આઇ કમ્પ્લીટ્લી ડિસઍગ્રી વિથ ધ ડિસિઝન...’
સહેજ ગૌણપણે સફાઈદાર અંગ્રેજીમાં બોલતા ચાલીસેક વરસના કિરણની દિગ્દર્શક તરીકેની કાબેલિયત બેમત છે અને હજીયે સિંગલ કિરણ ગે હોવાનું ઓપન સીક્રેટ નેટવર્લ્ડમાં ખાસ્સું પ્રચલિત છે.
‘આતંકવાદ સામેની લડાઈમાં તમે કલાકારોનો ખો શું કામ કાઢો છો? અમને વૉર ફ્રન્ટથી આઘેરા રાખો. યા, પાકિસ્તાની હિરોઇન સાથે મારી ફિલ્મ અડધી તૈયાર થઈને હવે અટકી ગઈ. કરોડોનું નુકસાન!’
તેના આક્રોશ પાછળ માત્ર પૈસાનું જ નુકસાન કારણભૂત છે?
ઓમકારનાથે ચમકારો અનુભવ્યો. તાનિયા ચૅનલ બદલતી રહી, પણ ઓમકારનાથ જુદા જ વિશ્વમાં પહોંચી ગયા હતા!
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.